b'\n_START_ARTICLE_\nSobek\n_START_SECTION_\nKultna sredi\xc5\xa1\xc4\x8da\n_START_PARAGRAPH_\nSobekovo kultno sredi\xc5\xa1\xc4\x8de je bila cela Faijumska regija \xe2\x80\x93 De\xc5\xbeela jezera, pribli\xc5\xbeno 100 km jugozahodno od Kaira. Ve\xc4\x8dine faijumskih mest je imela lokalne razli\xc4\x8dke boga Sobeka:  v Tebtunisu   Soknebtunisa, v Bakiasu Sokonnokonija in v neznanem kraju Sukseja. V Karanisu so \xc4\x8dastili dve obliki boga: Pneferosa in Petsuhosa. Za kultne podobe Petsuhosa so uporabljali mumificirane krokodile._NEWLINE_Sobek \xc5\xa0edeti, zavetnik faijumskega glavnega mesta Krokodilopolis (egip\xc4\x8dansko \xc5\xa0edet), je  bil najbolj prominentna oblika boga. V \xc5\xa0edetu so Sobeku v \xc4\x8dast  zgradili ve\xc4\x8d zgradb, zato je mesto postalo najpomembnej\xc5\xa1e mesto v Arsinojskem nomu.  Domneva se, da je prvo \xc5\xa1iritev Sobekovega glavnega templja spodbudil Ptolemaj II. Filadelf (vladal 288-246 pr. n. \xc5\xa1t.).  V glavnem templju v \xc5\xa0edetu so posebni sve\xc4\x8deniki, imenovani \xc2\xbbpreroki krokodiljega boga\xc2\xab, slu\xc5\xbeili samo njemu. Samo oni so v De\xc5\xbeeli jezera  tudi pokopavali mumificitrana trupla krokodilov-bogov._NEWLINE_Drugo pomembno Sobekovo kultno sredi\xc5\xa1\xc4\x8de je bil Kom Ombo v ju\xc5\xbenem Egiptu pribli\xc5\xbeno 50  km severno od Asuana. Zgrajen je bil v gr\xc5\xa1ko-rimskem obdobju.    Sobekov tempelj se je imenoval Per-Sobek ali Sobekova hi\xc5\xa1a.'